  Удмуртиысь тӧролэн но кивалтэтлэн пресс-службазы Анжелика Тихонова корреспондент 18-тӥ тулыспалэ Ижкарын «Удмурт Кенеш» огазеяськонлы 30 ар тырмонэз пусйизы. Ужрадэ ёросъёсысь но каръёсысь ёзэчиосыз, палэнын огазьын улӥсь удмуртъёслэн ыстэм муртъёссы, кивалтӥсьёс но ӧтем куноос люкаськизы. Пӧлазы ивортодэтъя «Удмуртия» агентстволэн корреспондентэз но вал. Люкаськем калыкез «Удмурт Кенеш» огазеяськонлэн азьвыл кивалтӥсьёсыз Валентин Тубылов, Николай Мусалимов, Игорь Семёнов ӟечкылазы. Али тӧроез Татьяна Ишматова вань кенешчиослы, ветеранъёслы, егитъёслы вазиськиз но нокыӵе шуг-секытъёс шоры учкытэк та ужрадэ люкаськыны быгатӥм шуыса тау кариз. « Мынам туннэ туж шумпотыса тау кылъёсме вераме потэ тӥ лыктыны быгатӥды шуыса. <…> Туж бадӟым тау! Туннэ капчи мылкыдмы мед пачыласа вӧлмоз быдэс элькунамы но быдэс Россияе. Мед ваньзы тодозы, мар со сыӵе «Удмурт Кенеш», мед ваньзы синмаськыса учкозы, кыӵе йӧноесь, быгатӥсесь, визьмоесь та удмуртъёс шуыса, тӥ вылын, ми вылын, ваньмы вылын бадӟым оскон, азьланезлы но, ваньмызлы умоезлы гинэ но. Эшъёс, тау тӥ милям вань шуыса. Праздникенымы! Со котькудмылэн туннэ бадӟым нуналмы! Быдэс улонмылы мед тырмоз со мылкыдмы. Ӟечкыласько! » Татьяна Ишматова, «Удмурт Кенеш» огазеяськонлэн тӧроез «Удмурт Кенешез» но кенешчиосты котырес лыдпусэн ӟечкыланы Удмуртилэн тӧроез Александр Бречалов но вуылӥз. Со пусйиз, огазеяськонэн валче лэсьтӥськись ӵектосъёс туж бадӟым инты басьто шуыса. Тужгес но удмурт кылэз но лулчеберетэз утёнэн но азинтонэн герӟаськемъёсыз. «Та дыре элькунын удмурт кылэз но литератураез 180 школаосын 16 сюрслэсь трос пиналъёс дышето, нош факультатив амалэн но кружокын – эшшо 5 сюрс пала нылпиос. Ӵапак «Удмурт Кенеш» огазеяськонлэн кичӧлтэмезъя 2018-тӥ арын удмурт кыллэсь нуналзэ юнматӥм. Мон шумпотӥсько, егитъёслэн но кужмо ӵектосъёссы кылдо шуыса. <…> Гажано эшъёс, мон тау карисько тӥледлы валче ужаммы, йӧскалык лулчеберетэз азинтонын, улосвыламы калыккуспо герӟетъёсты юнматонын бадӟым ватсэтты понна. <…> Азьланяз трос кулэ луись ӵектосъёсмы, мон оскисько, тӥляд кадь командаен асьмеос ваньзэ быгатом» Александр Бречалов, Удмуртилэн тӧроез Александр Бречалов кема аръёс ӵоже тыршыса ужам кенешчиосты данъетъёсын пусйиз. Со сяна, ӟеч кылъёссэс веразы но мукет пӧртэм данъетъёсты сётъязы  Удмуртиысь Кун Кенешлэн тӧроез Владимир Невоструев, Россилэн Кун Думаысьтыз депутат Олег Гарин, Удмуртиысь йӧскалык политикая министрлэсь ужъёссэ быдэсъясь Эдуард Петров, лулчеберетъя министр Владимир Соловьёв, дышетонъя но тодосъя министр Светлана Болотникова, печатья но калыке ивортодэт вӧлмытонъя агентствоен кивалтӥсь Александр Валов но мукетъёсыз. Озьы ик ужрад улсын Трокай Борисов, Кузебай Герд но Эрик Батуев нимо йӧскалык премиосты басьтӥсьёсты пусйизы. Ӟечкыланъёс вискын калыкез «Шулдыр ӝыт», «Италмас» ансамбльёсысь артистъёс, «Чебеляй» студиысь егитъёс но мукетъёсыз шулдыртӥзы. Ивортодэтъя «Удмуртия» агентство ужрадысь меӵак возьматон нуиз. Тодэ вайытом, 15-тӥ тулыспалэ Кун Кенешысь депутатъёс «Удмурт Элькунысь кун кылъёс но Удмурт Элькунысь калыкъёслэн мукет кылъёссы сярысь» катэ воштонъёс пыртӥзы. Нош 2023-тӥ арысен кун кылъёсты азинтонъя улосвыл программа ужаны кутскоз.  Тегъёс: Ижкар Удмуртия УдмуртКенеш удмуртъёс  